CELEX: 32018D1203(01)
Language: mt
Date: 2018-11-21 00:00:00
Title: Deċiżjoni ta’ Implimentazzjoni tal-Kummissjoni tal-21 ta’ Novembru 2018 dwar il-pubblikazzjoni f’Il-Ġurnal Uffiċjali tal-Unjoni Ewropea tal-applikazzjoni għar-reġistrazzjoni ta’ indikazzjoni ġeografika fis-settur tax-xorb spirituż prevista fl-Artikolu 17 tar-Regolament (KE) Nru 110/2008 tal-Parlament Ewropew u tal-Kunsill — “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”

3.12.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 435/5
               
            
         DEĊIŻJONI TA’ IMPLIMENTAZZJONI TAL-KUMMISSJONI
         tal-21 ta’ Novembru 2018
         dwar il-pubblikazzjoni f’Il-Ġurnal Uffiċjali tal-Unjoni Ewropea tal-applikazzjoni għar-reġistrazzjoni ta’ indikazzjoni ġeografika fis-settur tax-xorb spirituż prevista fl-Artikolu 17 tar-Regolament (KE) Nru 110/2008 tal-Parlament Ewropew u tal-Kunsill
         “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”
         (2018/C 435/05)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 110/2008 tal-Parlament Ewropew u tal-Kunsill tal-15 ta’ Jannar 2008 dwar id-definizzjoni, id-deskrizzjoni, il-preżentazzjoni, l-ittikkettar, u l-protezzjoni ta’ indikazzjonijiet ġeografiċi, ta’ xorb spirituż u li jħassar ir-Regolament tal-Kunsill (KEE) Nru 1576/89 (1), u b’mod partikolari l-Artikolu 17(6) tiegħu,
         Billi:
         
                     (1)
                  
                  
                     Ir-Repubblika tal-Bulgarija bagħtet applikazzjoni għar-reġistrazzjoni tal-isem “мболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” fl-Anness III tar-Regolament (KE) Nru 110/2008 bħala indikazzjoni ġeografika skont l-Artikolu 17(1) ta’ dak ir-Regolament.
                  
               
                     (2)
                  
                  
                     F’konformità mal-Artikoli 17(5) u 17(6) tar-Regolament (KE) Nru 110/2008, il-Kummissjoni eżaminat dik l-applikazzjoni u kkonkludiet li tissodisfa l-kundizzjonjiet stabbiliti f’dak ir-Regolament.
                  
               
                     (3)
                  
                  
                     Sabiex tkun tista’ ssir is-sottomissjoni ta’ oġġezzjonijiet skont l-Artikolu 17(7) tar-Regolament (KE) Nru 110/2008, jenħtieġ li jiġu ppubblikati f’Il-Ġurnal Uffiċjali tal-Unjoni Ewropea l-ispeċifikazzjonijiet prinċipali tal-fajl tekniku msemmi fl-Artikolu 17(4) tar-Regolament (KE) Nru 110/2008 għall-isem “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”,
                  
               IDDEĊIEDA KIF ĠEJ:
         
            Artikolu Uniku
            L-ispeċifikazzjonijiet prinċipali tal-fajl tekniku msemmi fl-Artikolu 17(4) tar-Regolament (KE) Nru 110/2008 għall-isem “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” jinsabu fl-Anness ta’ din id-Deċiżjoni.
            F’konformità mal-Artikolu 17(7) tar-Regolament (KE) Nru 110/2008, il-pubblikazzjoni ta’ din id-Deċiżjoni għandha tikkonferixxi d-dritt ta’ oġġezzjoni għar-reġistrazzjoni tal-isem speċifikat fl-ewwel paragrafu ta’ dan l-Artikolu fi żmien sitt xhur mid-data tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, il-21 ta’ Novembru 2018.
            
               
                  Għall-Kummissjoni
               
               Phil HOGAN
               
                  Membru tal-Kummissjoni
               
            
         
         
            (1)  ĠU L 39, 13.2.2008, p. 16.
      
      
         
            ANNESS
            SPEĊIFIKAZZJONIJIET PRINĊIPALI TAL-FAJL TEKNIKU
            
               Numru tal-fajl: PGI-BG-01867 — 7.1.2014
            
            1.   Indikazzjoni ġeografika li trid tiġi rreġistrata:
            
            
               “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”
            
            2.   Kategorija tax-xorb spirituż:
            
            Винена дестилатна спиртна напитка/Spirtu tal-inbid
            3.   Deskrizzjoni tax-xorb spirituż:
            
            3.1.   Karatteristiċi fiżiċi, kimiċi u/jew organolettiċi
            
            “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” huwa spirtu tal-inbid frizzanti, trasparenti, ta’ kulur isfar ċar, li għandu aroma ta’ frott pjaċevoli u dominanti, kif ukoll togħma armonjuża u mhux qawwija u li wara jħalli togħma ta’ għeneb qawwija. Edizzjonijiet limitati tax-xarba huma mmaturati għal tal-inqas sitt xhur fi btieti tal-ballut b’kapaċità sa 1 000 litru. Il-kuntatt mal-ballut jintensifika l-kulur, jagħti l-ħlewwa, jenfasizza d-delikatezza u jtejjeb l-aroma b’influwenza tal-ballut konsiderevoli, filwaqt li jagħti ħjiel ta’ vanilla fil-finitura.
            Ix-xarba għandha qawwa alkoħolika minima ta’ 40 % vol.
            3.2.   Karatteristiċi speċifiċi (imqabbla ma’ xorb spirituż ieħor tal-istess kategorija)
            
            “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” huwa spirtu tal-inbid li għandu qawwa alkoħolika minima ta’ 40 % vol., b’kontenut ta’ kompożizzjoni volatili ta’ 132–174 g/hl a.a., li jinkludi 6-24 g/hl a.a. ta’ esteri u 2–8 g/hl a.a. ta’ aldeidi, u kontenut ta’ metanol ta’ 0,07–0,140 g/l. Il-valuri għall-karatteristiċi fiżikokimiċi tiegħu jaqbżu l-valuri minimi speċifikati fir-regoli dwar il-kategorija tal-ispirti tal-inbid.
            “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” huwa spirtu tal-inbid li jinkiseb minn varjetajiet ta’ għeneb abjad u aħmar. L-għeneb jasal għall-ipproċessar f’lottijiet ta’ varjetà waħda. Sabiex jinkisbu nbejjed bojod ta’ kwalità tajba għad-distillazzjoni, l-għeneb jinħasad meta jkun teknikament misjur, iżda qabel ma jsir misjur iżżejjed, meta jkollu kontenut taz-zokkor ta’ 16–19 % u l-kontenut tal-aċidu jkun ogħla, jiġifieri tal-inqas 500 g/hl, espress bħala aċidu tartariku. Il-prattika uriet li nbejjed bojod qawwija b’kontenut ogħla ta’ aċidu jipproduċu distillati delikati b’aroma ta’ frott qawwija. L-għeneb abjad, imkabbar fuq ħamrija ramlija u ġeblija, jakkwista aroma ta’ frott żviluppata tajjeb, li, bis-saħħa ta’ pproċessar xieraq, issir fissa fl-inbid u d-distillati.
            Il-varjetajiet tal-għeneb aħmar jinħasdu meta jkollhom kontenut ta’ zokkor ta’ 18–20 % jew aktar u kontenut ta’ aċidu ta’ mill-inqas 600 g/hl, espress bħala aċidu tartariku. Il-varjetajiet il-ħomor għandhom aromi primarji pjuttosti simili għal tal-pjanta; u jipproduċu nbejjed b’togħma aktar qawwija. Meta jiġu ddistillati, dawn jipproduċu distillati b’togħma intensa u armonjuża u li wara jħallu togħma ta’ għeneb qawwija li hija karatteristika tal-ispirtu tal-inbid “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”.
            Distillati b’potenzjal evidenti ta’ maturazzjoni huma mmaturati fi btieti tal-ballut magħmula mill-injam tal-ballut lokali Strandzha (Quercus hartwissiana Stev.). Il-kuntatt mal-injam jarrikkixxi l-kulur u jirriżulta fl-iżvilupp ta’ togħma rfinata u aroma delikata fix-xarba mmaturata.
            4.   Indikazzjoni ġeografika li trid tiġi rreġistrata (Żona ġeografika kkonċernata)
            
            Iż-żona ġeografika li fiha huwa prodott l-ispirtu tal-inbid “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” tkopri l-provinċja ta’ Yambol u parti mill-provinċja fil-qrib ta’ Burgas u tinkludi l-lokalitajiet li ġejjin (zemlishta):
            
                        —
                     
                     
                        Il-muniċipalità ta’ Yambol — lokalità waħda: il-belt ta’ Yambol;
                     
                  
                        —
                     
                     
                        Il-muniċipalità ta’ Straldzha — seba’ lokalitajiet: Straldzha u l-irħula ta’ Zimnitsa, Irechekovo, Kamenets, Lozenets, Nedyalsko u Parvenets;
                     
                  
                        —
                     
                     
                        Il-muniċipalità ta’ Tundzha — tnax-il lokalità: l-irħula ta’ Bezmer, Botevo, General Inzovo, General Toshevo, Kalchevo, Kozarevo, Meden Kladenets, Pobeda, Roza, Tenevo, Hadzhi Dimitrovo u Chargan;
                     
                  
                        —
                     
                     
                        Il-muniċipalità ta’ Bolyarovo — żewġ lokalitajiet: il-belt ta’ Bolyarovo u r-raħal ta’ Stefan Karadzhovo;
                     
                  
                        —
                     
                     
                        Il-muniċipalità ta’ Elhovo — ħames lokalitajiet: il-belt ta’ Elhovo u l-irħula ta’ Granitovo, Malomirovo, Melnitsa u Malak Manastir;
                     
                  
                        —
                     
                     
                        Il-muniċipalità ta’ Kameno — lokalità waħda: ir-raħal ta’ Troyanovo;
                     
                  
                        —
                     
                     
                        Il-muniċipalità ta’ Aytos — lokalità waħda: ir-raħal ta’ Topolnitsa;
                     
                  
                        —
                     
                     
                        Il-muniċipalità ta’ Sredets — lokalità waħda: ir-raħal ta’ Zornitsa;
                     
                  
                        —
                     
                     
                        Il-muniċipalità ta’ Topolovgrad — lokalità waħda: ir-raħal ta’ Oreshnik.
                     
                  5.   Deskrizzjoni tal-metodu tal-produzzjoni tax-xarba spirituża
            
            L-ispirtu tal-inbid “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” huwa prodott fiż-żona ġeografika deskritta hawn fuq, minn għeneb tal-varjetajiet li ġejjin:
            
                        —
                     
                     
                        Abjad: Rikat, Bolgar, Cherven Misket, Dimyat, Chardonnay, Ugni Blanc, Prosecco, Sauvignon Blanc u Viognier;
                     
                  
                        —
                     
                     
                        Aħmar: Merlot, Cabernet Sauvignon, Pamid, Syrah u Cabernet Franc.
                     
                  Meta jiġu kkonsenjati, jitqassmu skont il-piż, id-dehra, il-varjetà u l-kontenut taz-zokkor. Jintuża biss għeneb tal-aqwa kwalità. L-għeneb jinħasad bl-idejn u jitqiegħed fi bramel jew kaxex tal-plastik. L-użu ta’ kontenituri li jesgħu aktar minn 15-il litru għall-ħsad mhuwiex permess. L-għeneb jiġi ttrasportat għall-ipproċessar mingħajr ebda imballaġġ f’kontenituri insulati tal-metal b’disinn u kapaċità xierqa. Ħafna drabi, jinġabru kampjuni proporzjonati minn kull vettura bl-idejn, u jiġu vvalutati d-dehra esterna, il-kundizzjoni ġenerali u l-purità tal-varjetà, u jitkejjel il-kontenut taz-zokkor permezz ta’ idrometru. L-ipproċessar isir fi żmien 12–24 siegħa mill-ħsad. L-għeneb l-ewwel jitgħaffeġ biex jitneħħielu z-zkuk u mbagħad jingħasar. Il-polpa tal-għeneb tiġi ttrasferita f’tankijiet tal-fermentazzjoni speċjali, fejn jekk ikun meħtieġ tiġi mmaċerata, biex tiġi arrikkita b’sustanzi aromatiċi estratti mill-qxur tal-għeneb. Il-meraq li joħroġ mill-għeneb jiġi skulat u l-polpa tiegħu tiġi ppressata. Tagħsir żejjed mhuwiex permess. Ir-rekwiżit li minn 100 kg ta’ għeneb ma jiġix prodott aktar minn 75 litru ta’ nbid għall-użu fil-produzzjoni tal-ispirtu tal-inbid “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”, huwa mħares b’mod strett. Il-pass li jmiss hija l-fermentazzjoni alkoħolika. Jintużaw kulturi ta’ ħmira tal-inbid puri. Il-proċess huwa kkontrollat, u tal-inqas darbtejn f’kull perjodu ta’ 24 siegħa jittieħdu kampjuni minn kull tank ta’ fermentazzjoni, jitkejlu l-kontenut taz-zokkor u t-temperatura, u jiġu mmonitorjati l-bidliet fil-proprjetajiet organolettiċi. Il-fermentazzjoni alkoħolika sekondarja ssir f’tankijiet tal-azzar rinforzati b’kapaċitajiet differenti. L-inbejjed jitferrgħu bir-reqqa. Id-distillazzjoni ssir kemm jista’ jkun malajr wara li jkunu ġew isseparati s-sedimenti (il-karfa). Il-lampiki użati biex jiġi prodott l-ispirtu tal-inbid “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” huma lampiki kontinwi tat-tip K5 u tat-tip DK-1. Dawn huma ta’ disinn Bulgaru. Il-karatteristiċi tipiċi tagħhom huma dawn li ġejjin:
            Kull wieħed mil-lampiki jinkludi kolonna tad-distillazzjoni (frazzjonar), deflemmaturi, kondensatur, apparat li jkessaħ, tapp tal-bużżieqa, ħiter tal-inbid orizzontali u regolatur tal-livell. Wara li tinxtegħel is-sistema, il-kolonna, id-deflemmaturi u l-ħiter tal-inbid jissaħħnu billi jiġi introdott il-fwar. Meta l-ilma ddistillat jibda jgħaddi mill-apparat li jkessaħ, l-inbid jiġi alimentat biex jiġi ddistillat. Filwaqt li jitla’ mill-qiegħ, il-fwar tal-ilma jiġi f’kuntatt, f’kontrokurrenti, mal-inbid u jiġi arrikkit bl-etanol u s-sustanzi volatili. Il-fwar tal-ilma u tal-alkoħol mill-parti ta’ fuq tal-kolonna tad-distillazzjoni jilħaq id-deflemmaturi u l-kondensatur, fejn il-kontenut ta’ alkoħol tagħhom jiżdied għal 62–65 % vol. Id-distillat tal-inbid li jinkiseb wara t-tkessiħ, iqattar mit-tapp tal-bużżieqa, fejn il-kontenut ta’ alkoħol tiegħu u t-temperatura jiġu mmonitorjati b’mod kontinwu permezz ta’ apparat li jkejjel l-alkoħol.
            Id-distillati li jirriżultaw jiġu kkategorizzati. Dawn imbagħad jinħażnu, mingħajr ebda kuntatt mal-injam, f’kontenituri magħmula mill-azzar inossidabbli b’disinn u kapaċità xierqa jew f’tankijiet tal-konkrit rinforzat. Il-profili organolettiċi mbagħad jiġu ddeterminati mill-għeneb li huma dderivati minnu u l-metodu li permezz tiegħu jkunu ġew ipproċessati. Il-varjetajiet ta’ għeneb abjad jagħtu distillati delikati b’ċarezza frizzanti u aroma ta’ frott qawwija u intensa. Il-varjetajiet ta’ għeneb aħmar jiġu pproċessati f’distillati li għandhom ċarezza frizzanti, togħma aktar qawwija, delikatezza u li wara jħallu togħma ta’ għeneb persistenti. Meta jiġi prodott il-“Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”, mhux immaturat, it-taħlit tad-distillati hija operazzjoni teknika li hija essenzjali biex jiġu ddeterminati l-kwalitajiet tal-prodott finali. Il-prattikanti b’esperjenza jużaw prattiki ta’ produzzjoni tajbin li ġew ippruvati u ttestjati u jħalltu d-distillati fil-proporzjonijiet xierqa, filwaqt li jżidu ilma tax-xorb demineralizzat biex jirranġaw il-kontenut ta’ alkoħol għal 40 % vol.
            Il-biċċa l-kbira tad-distillati jinħażnu mingħajr kuntatt mal-ballut. Il-kulur tax-xarba mhux immaturata jiġi rranġat billi tiżdied il-karamella.
            Il-prodott miksub huwa ta’ kwalità konsistentement għolja, b’karatteristiċi organolettiċi li jibqgħu stabbli minn sena għal sena u minn ħsad għal ieħor, fi kliem ieħor spirtu tal-għeneb “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” b’kulur isfar qisu tat-tiben, aroma tal-frott qawwija, togħma ħafifa u armonjuża u li wara jħalli togħma ta’ għeneb eċċezzjonalment pjaċevoli.
            Id-distillati tal-aħjar kwalità li għandhom il-potenzjal neċessarju jiġu mmaturati għal tal-inqas sitt xhur fi btieti tal-ballut b’kapaċità sa 1 000 litru u mqawwes bi ħxuna ta’ 3–4 cm. Il-btieti huma magħmula mill-injam tal-ballut Strandzha, siġra li hija tipika taż-żona.
            It-taħlit, id-dilwizzjoni u l-ibbottiljar tal-ispirtu tal-inbid “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” mhumiex limitati għaż-żona ġeografika definita li fiha jinkiseb il-prodott.
            6.   Rabta mal-ambjent ġeografiku jew l-oriġini
            
            6.1.   Dettalji taż-żona ġeografika jew tal-oriġini rilevanti għar-rabta
            
            Fil-bidu tas-seklu 20, il-kultivazzjoni tad-dwieli u l-produzzjoni tal-inbid evolviet minn sengħa tradizzjonali għal industrija ewlenija tal-Istat Bulgaru li kien għadu kif jifforma ruħu. L-ispirtu tal-inbid “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” beda jiġi prodott f’diversi distilleriji żgħar fiż-żona matul is-snin tletin.
            Il-produzzjoni industrijali u l-kummerċjalizzazzjoni tal-ispirtu tal-inbid “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” tista’ tiġi kkunsidrata bħala li verament bdiet fl-1974, fil-kantini tal-inbid f’Yambol. Il-kooperattivi li kienu jinsabu fil-qrib kellhom biżżejjed dwieli biex jipprovdu l-materja prima meħtieġa għall-produzzjoni mhux biss tal-inbejjed imma wkoll tal-ispirtu tal-inbid “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”.
            Il-bidliet li stabbilew sistema demokratika fil-Bulgarija (fl-1989) kienu segwiti mir-restituzzjoni sħiħa tal-art agrikola. Iż-żona ġeografika fejn huwa prodott l-ispirtu tal-inbid “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” għandha ħamrija u kundizzjonijiet klimatiċi li jiffavorixxu l-kultivazzjoni tad-dwieli. Il-vinji l-qodma ġew irrestawrati filwaqt li ġew miżrugħa oħrajn ġodda. Id-diversità varjetali tad-dwieli ttejbet. Ġew miżrugħa varjetajiet ġodda għaż-żona madwar Yambol, eż. Prosecco, Viognier, Syrah u Cabernet franc. Varjetajiet differenti għandhom karatteristiċi differenti. Ipproċessar xieraq jirriżulta f’inbejjed bojod u ħomor għad-distillazzjoni li kull wieħed minnhom għandu potenzjal differenti u jikkontribwixxi għall-karatteristiċi distintivi tal-varjetà tal-għenba fejn jidħlu l-aroma u t-togħma. Il-fattur uman għandu rwol importanti fl-applikazzjoni tat-teknoloġija stabbilita użata biex tinkiseb din ix-xarba. Prattikanti b’esperjenza jiddistillaw ix-xarba permezz ta’ lampiki kontinwi tat-tip K5 u tat-tip DK-1 sakemm tintlaħaq qawwa alkoħolika ta’ 62–65 % vol. Il-metodu ta’ distillazzjoni jimmassimizza l-qbid u ż-żamma fid-distillati ta’ sustanzi volatili mill-inbejjed, li huma responsabbli mill-aroma ta’ frott, u mill-komponenti tat-togħma tagħhom. It-taħlit (coupage) ta’ distillati xierqa fil-proporzjonijiet korretti jirriżulta fi prodott finali li huwa konsistenti, ta’ kwalità uniformi ħafna u għandu proprjetajiet organolettiċi stabbli.
            L-ispirtu tal-inbid “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” huwa s-suġġett ta’ kampanji pubbliċitarji, preżentazzjonijiet u sessjonijiet ta’ dewqien minn ktajjen tal-bejgħ bl-imnut kbar; ġie ppreżentat f’fieri internazzjonali tal-kummerċ, wirjiet u kompetizzjonijiet, fejn rebaħ diversi premjijiet u l-ogħla unuri. Matul is-snin, l-ispirtu tal-inbid “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” ingħata diversi premjijiet, b’mod partikolari medalji tad-deheb u ċertifikati tal-ogħla unur, fil-Wirja Internazzjonali ta’ Vinaria fi Plovdiv.
            6.2.   Karatteristiċi speċifiċi tax-xarba spirituża attribwibbli għaż-żona ġeografika
            
            Il-vinji li minnhom tinkiseb il-materja prima użata biex jiġi prodott l-ispirtu tal-inbid “мболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” jinsabu lejn il-parti tax-Xlokk tar-reġjun tal-inbid (il-muniċipalitajiet ta’ Bolyarovo, Elhovo, Straldzha, Tundzha, Yambol u Topolovgrad) tan-Nofsinhar (il-Pjanura tat-Trakja/Trakiyska Nizina), u l-parti tal-Punent tar-reġjun tal-inbid (il-muniċipalitajiet ta’ Aytos, Kameno u Sredets) tal-Lvant (il-Baħar l-Iswed/Chernomorski). Iż-żona ġeografika tkopri s-sottoreġjun ta’ Tundzha-Straldzha u tasal sal-għoljiet tat-Tramuntana tal-katina tal-muntanji ta’ Strandzha u Sakar.
            Iż-żona ġeografika fejn huwa prodott l-ispirtu tal-inbid “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” għandha ħamrija u kundizzjonijiet klimatiċi li huma tajbin għat-tkabbir tad-dwieli. L-art tinkludi pjanuri u għoljiet, b’elevazzjoni medja ta’ 190 m. Il-lok ġeografiku tagħha jfisser li hemm nisġa ta’ diversi influwenzi klimatiċi, li l-aktar waħda b’saħħitha minnhom hija l-klima kontinentali tranżitorja li hija tipika tal-Pjanura tat-Traċja ta’ Fuq. L-infuwenza tal-Baħar l-Iswed u tal-Mediterran hija inqas qawwija. It-temperaturi rreġistrati hawnhekk jagħmluha waħda mill-aktar żoni sħan fil-Bulgarija. It-temperaturi medji f’Jannar, l-aktar xahar kiesaħ, huma bejn 0 °С u 1,5 °С. It-temperatura medja f’Jannar hija 0,2 °С f’Yambol, u 1,2 °С f’Elhovo, li turi d-differenza bejn iż-żona klimatika kontinentali tranżitorja u dik Mediterranja tranżitorja matul l-aktar xahar kiesaħ. Iż-żona kollha tinsab fin-Nofsinhar tal-isoterm ta’ 0 °С, li tiżgura perjodu twil mingħajr silġ u kundizzjonijiet ta’ veġetazzjoni normali għall-pjanti. Iż-żona għandha 180–210 jum mingħajr silġ fis-sena. Bħala medja, it-temperaturi jibqgħu ogħla minn 10 °С mill-10 ta’ April, li huwa ta’ benefiċċju għat-tkabbir tal-uċuħ. Bħala medja, iż-żona tara 2 200–2 250 siegħa ta’ xemx, u t-total tat-temperaturi matul l-istaġun tat-tkabbir huwa ta’ madwar 3 500–3 800 °С. Is-sajf huwa relattivament sħun u għandu l-karatteristiċi ta’ klima kontinentali. It-temperatura medja ta’ Lulju fiż-żona hija 23 °С. It-tempertura massima assoluta hija 44,4 °С, u l-medja tat-temperaturi massimi hija 38–40 °С.
            Il-ħarifa hija twila u ħafna drabi sħuna, b’temperaturi medji li jibqgħu ’l fuq minn 10 °С sal-perjodu bejn l-25 ta’ Ottubru u l-4 ta’ Novembru. Bħala medja, l-ewwel ġlata tal-ħarifa sseħħ bejn it-23 u d-29 ta’ Ottubru, bl-ewwel data tkun it-30 ta’ Settembru. Dawn il-kundizzjonijiet agroklimatiċi jwasslu għall-kultivazzjoni ta’ wċuħ permanenti, u b’mod partikolari dwieli. L-umdità relattiva tvarja matul is-sena. Din hija l-aktar baxxa (60–64 %) f’Lulju u Awwissu u l-ogħla (80–92 %) f’Diċembru, Jannar u Frar. Il-preċipitazzjoni hija mifruxa b’mod mhux uniformi matul is-sena. Il-medja tat-total ta’ preċipitazzjoni annwali tvarja bejn 530 u 700 mm.
            Il-ħamrija hija chernozem-vertisols b’lissija moderata sa ħafifa; tul ix-Xmara Tundzha u t-tributarji tagħha hemm ħamrija ta’ mriegħi alluvjali; lejn ix-Xlokk u lejn il-Majjistral ta’ Elhovo, jiddominaw il-vertisols b’lissija (l-aktar ħamrija taflija magħquda kif ukoll kollojdali ħafna, fil-Bulgarija b’orizzont ta’ ħumus iswed sostanzjali meta mxarrba), flimkien ma’ ħamrija tal-foresti (lewn il-kannella) b’lissija li ġeneralment għandha inqas ħumus; lejn in-Nofsinhar ħamrija tal-foresti (lewn il-kannella) fejn ma hemmx ġir u l-aktar fejn hemm il-ġebel (“rankers”) u b’litosoli, ħamrija tal-foresti lewn il-kannella b’lissija u ħamrija psewdopodżolika nieqsa mill-minerali.
            Il-kombinazzjoni tar-riljiev, il-ħamrija u l-klima toħloq kundizzjonijiet għall-produzzjoni ta’ għeneb ta’ kwalità tajba. Il-fattur uman għandu rwol ewlieni. Il-prattikanti b’esperjenza jbiddlu l-għeneb f’inbid ta’ kwalità tajba. Dan il-proċess jgħaqqad it-tradizzjonijiet li ilhom għal sekli sħaħ ma’ teknoloġiji moderni u l-aktar avvanzati. L-inbejjed jiġu ddistillati permezz ta’ lampiki kontinwi tat-tip K5 u tat-tip DK-1 li kienu żviluppati minn disinjaturi Bulgari. Karatteristika speċifika tal-ispirtu tal-inbid “мболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” hija li d-distillazzjoni tibqa’ għaddejja sakemm jinkiseb inbid iddistillat b’qawwa alkoħolika sa 62–65 % vol. Ħafna snin ta’ esperjenza wrew li din hija l-qawwa alkoħolika tad-distillat li fiha l-qbid tas-sustanzi aromatiċi mill-inbejjed hija l-akbar u fejn tinkiseb togħma rikka u bbilanċjata.
            Id-distillati miksuba minn varjetajiet ta’ għeneb abjad u aħmar li ġew immaturati fiż-żona ġeografika speċifikata tax-xarba u għandhom proprjetajiet organolettiċi li jibbilanċjaw b’mod reċiproku. Id-distillati miksuba minn varjetajiet bojod li għandhom togħma ta’ frott qawwija, u dawk miksuba minn varjetajiet ħomor għandhom togħma ta’ għeneb distinta. It-taħlit tad-distillati jirriżulta fi prodott ta’ kwalità għolja b’karatteristiċi organolettiċi stabbli: kulur isfar ċar, jew aroma ta’ frott dominanti, u togħma armonjuża u ħafifa li wara tħalli togħma ta’ għeneb qawwija.
            Id-distillati bl-aħjar kwalitajiet u potenzjal ta’ maturazzjoni jiġu mmaturati għal tal-inqas sitt xhur fi btieti tal-ballut magħmula mill-injam tal-ballut Strandzha (Quercus hartwissiana Stev.). Il-balluta Strandzha (Quercus hartwissiana Stev.) hija siġra li twaqqa’ l-weraq li tista’ tikber sa 25 metru bħala għoli. Din hija speċi relitta li baqgħet ħajja miż-żmien qabel l-aħħar Era Glaċjali 1,5 miljun sena ilu. Fl-Ewropa, id-distribuzzjoni tagħha hija limitata għall-katina tal-muntanji ta’ Strandzha. Ħafna drabi tinsab — fi gruppi jew individwalment — fuq għoljiet li jħarsu lejn it-Tramuntana u f’żoni fil-baxx u umdi, ħafna drabi tul ix-xmajjar u n-nixxigħat. Hija speċi protetta u tinsab elenkata fl-Att dwar il-Bijodiversità tal-Bulgarija. Il-ġenerazzjonijiet ta’ buttara żammu t-tradizzjonijiet li permezz tagħhom jaħdmu dan il-materjal uniku. L-injam ta’ din is-siġra, li jingħad li għandha “l-għeruq tagħha fil-ġebel”, għandu struttura poruża, iżda l-pori huma estremament żgħar. Interazzjoni fit-tul mad-distillati tirriżulta mhux biss fl-evaporazzjoni tal-alkoħol iżda wkoll fl-estrazzjoni ta’ komponenti ta’ valur mill-injam.
            L-edizzjonijiet limitati tax-xarba jitqiegħdu fis-suq wara li jkunu qagħdu f’kuntatt mal-ballut għal mill-inqas sitt xhur. Il-karatteristiċi tipiċi tal-ispirtu tal-inbid immaturat “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” huma: kulur isfar qawwi, aroma ta’ frott dominanti b’komponenti tal-ballut konsiderevoli u ħjiel ta’ vanilla fil-finitura, togħma armonjuża li hija pjuttost ħafifa u ħelwa, u wara jħalli togħma persistenti u ħafifa.
            7.   Dispożizzjonijiet nazzjonali/reġjonali jew tal-Unjoni Ewropea
            
            Il-leġiżlazzjoni nazzjonali ma tistabbilixxi l-ebda disposizzjoni speċifika addizzjonali relatata mal-ispirtu tal-inbid “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”. Il-produzzjoni u l-kummerċjalizzazzjoni tal-ispirtu tal-inbid “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” huma soġġetti għar-rekwiżiti ġenerali applikabbli għall-kategorija “Spirti tal-inbid” stabbiliti fl-Att dwar l-Inbid u x-Xorb Spirituż (ZVSN), ippubblikat fil-Gazzetta tal-Istat Nru 45/2012 u fis-seħħ mis-16 ta’ Settembru 2012.
            L-ispirtu tal-inbid li huwa rakia tal-għeneb bl-indikazzjoni ġeografika “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” ġie approvat bl-Ordni Nru T-RD-27-20 tal-Ministeru għall-Ekonomija u l-Enerġija tas-27 ta’ Novembru 2013, li ġie ppubblikat fis-sit web tal-Ministeru tal-Ekonomija: http://www.mi.government.bg/bg/library/zapowed-za-utvarjdavane-na-vinena-destilatna-spirtna-napitka-grozdova-rakiya-s-geografsko-ukazanie-ya-65-c28-m361-1.htm
            L-ispirtu tal-inbid bl-indikazzjoni ġeografika “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” huwa soġġett għal valutazzjoni organolettika mill-kumitat reġjonali għad-dewqan tal-inbid li jopera taħt il-Kamra Reġjonali tad-Dwieli u l-Inbid tat-Traċja tax-Xlokk (Yugoiztochna Trakiyska), li għandu l-uffiċċju rreġistrat u l-uffiċċju prinċipali tiegħu fi Sliven.
            8.   Applikant
            
            
                        —
                     
                     
                        Stat Membru, pajjiż terz jew persuna ġuridika/fiżika
                        Република България, Министерство на икономиката/il-Bulgarija, Ministeru tal-Ekonomija
                     
                  
                        —
                     
                     
                        L-indirizz sħiħ (it-triq u n-numru, ir-raħal/il-belt u l-kodiċi postali, il-pajjiż):
                        София 1052, ул. “Славянска” № 8, Република България/ul. Slavyanska 8, 1052 Sofia, Il-Bulgarija
                     
                  
                        —
                     
                     
                        Status ġuridiku (fil-każ ta’ persuni ġuridiċi)
                     
                  9.   Suppliment mal-indikazzjoni ġeografika
            
            10.   Regoli speċifiċi għat-tikkettar
            
            Ma ġiet stabbilita l-ebda regola obbligatorja speċifika dwar it-tikkettar, minbarra dawk orizzontali għall-ispirtu tal-inbid “Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”.